**Milliy mass-mediani qoʻllab-quvvatlash va rivojlantirish jamoat fondining 2020-yildagi faoliyati toʻgʻrisida**

**HISOBOT**

Milliy mass-mediani qoʻllab-quvvatlash va rivojlantirish jamoat fondi Oʻzbekistonda OAV sohasini rivojlantirish, media hamjamiyati vakillarini moddiy qoʻllab-quvvatlash va huquqlarini roʻyobga chiqarish maqsadida tashabbuskor jurnalistlar va blogerlar guruhi tomonidan 2019-yil noyabr oyida taʼsis etilgan. Fond barcha tashkiliy masalalar hal etilgandan soʻng, 2020-yil yanvar oyidan boshlab amalda faoliyatini boshladi.

Fondning asosiy maqsadi - media bozorida ommaviy axborot vositalari uchun teng sharoitlar yaratishga, ularni yanada rivojlantirishga, shuningdek, jurnalistlar va blogerlar huquqlarini amalga oshirishga koʻmaklashishdan iborat.

2020-yilda Fond moliyaviy mablagʻlarini shakllantirishning asosiy manbalari jismoniy shaxslarning ixtiyoriy xayriyalari va mahalliy tashkilotlarning homiylik mablagʻlari boʻldi. Umuman olganda, tashkilotning hisob raqamiga **10 056 million soʻm** kelib tushdi.

Mazkur mablagʻlar milliy ommaviy axborot vositalarini rivojlantirish va OAV, jurnalistlar hamda blogerlarni har tomonlama qoʻllab-quvvatlash; “Koʻngil koʻzi” loyihasi doirasida koʻrish qobiliyati cheklangan bolalarga yordam berish va gender tengligi masalalarini hal etishda koʻmaklashish kabi yoʻnalishlarda Mass-media fondining ustav vazifalarini amalga oshirishga yoʻnaltirildi. Xususan:

– **“Xavfsiz yordam”** loyihasi doirasida aprel oyida Fond tomonidan jurnalistikada koʻp yillar ishlab, ushbu kasbning “Oltin fondi”ni tashkil etgan, sogʻligʻida muammolari bor, turli oilaviy vaziyatlar tufayli ijtimoiy qoʻllab-quvvatlashga muhtoj boʻlgan **100 nafar faxriyga** moliyaviy yordam koʻrsatildi. Yordam ikki bosqichda amalga oshirildi: birinchisida - har bir xonadonga oziq-ovqat toʻplami yetkazib berildi; ikkinchisida - 1 million soʻmlik plastik kartochkalar topshirildi. Keyinchalik, may-iyun oylarida pandemiya tufayli ogʻir moliyaviy ahvolga tushib qolgan jami **6 ming nafar ayolga** plastik kartochka shaklidagi moliyaviy yordam koʻrsatildi.

– Fond Milliy TV telekanali bilan hamkorlikda koronavirusga bagʻishlangan turkum maʼrifiy telekoʻrsatuvlar tayyorlab, efirga uzatdi. **“Tez yordam” dasturi** toʻliq axborot tanqisligi sharoitida yaratildi. Uning vazifasi iloji boricha koʻproq odamlarga koronavirus nimaligi, qanday toʻgʻri davolanish kerakligi va bu kasallikda nimalar qilish mumkin emasligi haqida maʼlumot berishdan iborat edi. Loyiha tufayli aholi orasidagi vahima bosildi, shuningdek, kasallik kechishini ogʻirlashtiradigan dori-darmonlarni asossiz qoʻllash amaliyoti cheklandi.

– Karantin boshlanishidan oldin ham Fond jamoatchilikning axborotga boʻlgan talablarini toʻplab, umumlashtirib, ularni vakolatli organlarga yoʻllaydigan Jamoatchilik kengashini tuzish tashabbusi bilan chiqqan edi. Shu tariqa ommaviy axborot vositalarining taniqli vakillari, PR va GR mutaxassislari, davlat va jamoat tashkilotlari rahbarlarini birlashtirgan **media-shtab tashkil etildi**. Media-shtab oʻzbekistonliklarni pandemiyaning borishi va koʻrilayotgan choralar haqida xabardor qilish uchun uzluksiz ishladi.

– Tekshirilgan maʼlumotlarni yetkazish, soxta xabarlar va vahimaga qarshi kurashish maqsadida Fond Sogʻliqni saqlash vazirligi, Axborot va ommaviy kommunikatsiyalar agentligi hamda Yoshlar ittifoqi bilan hamkorlikda **koronavirus.uz rasmiy veb-sayti va Koronavirus Info Telegram-kanalini** tashkil etdi. Ushbu manbalarda pandemiyaga qarshi kurashda amalga oshirilayotgan chora-tadbirlar, tavsiyalar, statistika va boshqa foydali maʼlumotlar uzluksiz ravishda eʼlon qilib borildi.

– Fond YXHTning Oʻzbekistondagi loyihalari koordinatori bilan hamkorlikda jurnalistlar va blogerlarga soxta maʼlumotlarni aniqlash va tezkor tarzda faktlarni tekshirish orqali yolgʻon axborot tarqalishining oldini olishga yordam beradigan vositalarni ishlab chiqdi va joriy etdi. Bu vosita bilan **infodemictoolkit.org** platformasida tanishish va foydalanish mumkin. Platformada oʻzbek, rus va ingliz tillarida maʼlumot mavjud.

– 2020-yil mart oyida Fond YXHTning OAV erkinligi boʻyicha vakili Arlem Dezir, AOKA va Oliy sud bilan hamkorlikda **Samarqandda II Markaziy Osiyo Sudyalar muloqotini** oʻtkazdi.

Ikki kunlik tadbir YXHT mintaqasi va Markaziy Osiyo mamlakatlaridan 60 dan ortiq ekspert, huquqshunos va sudyalarni bir stol atrofiga toʻplab, milliy sud tizimlarining soʻz va OAV erkinligini taʼminlashdagi rolini muhokama qildi. Ular soʻz va OAV erkinligiga oid ishlarni koʻrib chiqishda duch kelayotgan yangi tendensiyalar va eng dolzarb masalalar yuzasidan fikr almashdilar.

– 2020-yil 28-sentyabr kuni Mass-media fondi YXHTning Oʻzbekistondagi loyihalari koordinatori bilan birgalikda **Xalqaro axborotdan umumiy foydalanish kuni** munosabati bilan onlayn konferensiya oʻtkazdi.

Konferensiyada BMT Bosh kotibining global kommunikatsiyalar boʻyicha oʻrinbosari Melissa Fleming, YXHT Bosh kotibi vazifasini bajaruvchi elchi Tuula Yuryola, Milliy mass-mediani qoʻllab-quvvatlash va rivojlantirish jamoat fondi Vasiylik kengashi raisi Komil Allamjonov, Mass-media fondi Vasiylik kengashi raisi oʻrinbosari Saida Mirziyoyeva, Shvetsiyaning YXHT huzuridagi elchisi va 2021-yilda YXHT Doimiy kengashi raisi Ulrika Funered hamda boshqalar ishtirok etdilar.

Tadbirning maqsadi COVID-19 pandemiyasi bilan bogʻliq inqiroz davrida fuqarolarning axborotdan foydalanish huquqlariga eʼtibor qaratish va jamoatchilikning axborotdan foydalanishining konstitutsiyaviy, qonunchilik va siyosiy kafolatlarining ahamiyatini taʼkidlashdan iborat edi.

– **Media school** loyihasi doirasida Fond tomonidan ommaviy axborot vositalari sohasi vakillarining malakasini oshirish va tajriba almashish uchun bepul interaktiv oʻquv kurslari tashkil etildi. 2020-yilning oktyabr oyidan dekabr oyigacha boʻlgan davrda **70 dan ortiq** matbuot kotibi va jurnalist ushbu kurslardan oʻtdi.

Ushbu kurslarning oʻquv dasturi OAV sohasida katta tajribaga ega boʻlgan, shuningdek, AQSH, Shveytsariya va Isroil kabi mamlakatlarda xalqaro jurnalistika boʻyicha amaliyot oʻtagan tajribali murabbiylar tomonidan ishlab chiqilgan va amalga oshirilgan.

– 2020-yilda Mass-media fondi va YXHTning Oʻzbekistondagi loyihalari koordinatori hamkorligidagi **“Oʻzbekistonda ommaviy axborot vositalarini qoʻllab-quvvatlash”** loyihasi doirasida mintaqaviy jurnalistlar va blogerlar uchun malaka oshirish kurslari oʻtkazildi. Qarshi, Samarqand, Buxoro va Nukus shaharlarida tashkil etilgan tadbirlarda **100 dan ortiq kishi** taʼlim oldi.

Oʻtkazilgan kurslar davomida OAV vakillari huquqiy bilimlarini oshirdilar, axborotni toʻplash, qayta ishlash, shu jumladan, unikal axborot kontentini yaratish va targʻib qilish boʻyicha yangi koʻnikmalarni egalladilar.

– 2020-yilning 14-16-iyul kunlari BAA hukumatining Kommunikatsiyalar boʻyicha ofisi bilan hamkorlikda “Davlat boshqaruvida kommunikatsiyalarni takomillashtirish” mavzusida **ZOOM-konferensiya va onlayn treninglar** oʻtkazildi.

Tadbir davomida davlat organlari axborot xizmatlarining **50 nafardan ortiq** xodimi axborot ishi sohasidagi bilimlarini oshirib, ommaviy axborot vositalari bilan ishlash, matbuot materiallarini tayyorlash koʻnikmalarini egalladi.

– 2020-yil avgust oyida Fond tomonidan YXHT loyihalari koordinatori bilan hamkorlikda “Jurnalistning raqamli formatdagi faoliyati: ijtimoiy tarmoqlar va blogerlik, koronavirus va oʻzini oʻzi izolyasiya qilish, tashqi va ichki taʼsir” mavzusida **onlayn mediatrening** oʻtkazildi.

Tadbirda mamlakatimizning **30 dan ortiq** jurnalist, bloger va boshqa ommaviy axborot vositalari mutaxassislari ishtirok etdi. Trener sifatida xorijiy ekspert, jurnalist, PR-mutaxassis, media-trener, informburo.kz axborot-tahliliy portali bosh muharriri M.Dorofeev jalb qilindi.

– **Yangi yil** arafasida mamlakatimizda koronavirusga qarshi kurashish va pandemiyaning mamlakat iqtisodiyoti hamda aholi hayotiga salbiy taʼsirini oldini olish boʻyicha amalga oshirilayotgan chora-tadbirlar toʻgʻrisidagi maʼlumotlarni jamoatchilikka oʻz vaqtida yetkazishda Fondni qoʻllab-quvvatlagan eng faol jurnalist va blogerlarga Mass-media fondi tomonidan MI BAND-5 sport bilaguzuklari koʻrinishidagi esdalik sovgʻalari topshirildi.

Shuningdek, hisobot davrida **“Koʻngil koʻzi”** loyihasi ham amalga oshirildi. Loyihaning asosiy maqsadi koʻrish qobiliyati cheklangan shaxslarning ijtimoiy reabilitatsiyasiga koʻmaklashish, koʻzi ojiz va zaif koʻruvchilarni zarur adabiyotlar bilan taʼminlash, madaniyat obyektlaridan foydalanishlariga imkoniyat yaratish, soha xodimlarini kasbiy jihatdan qoʻllab-quvvatlash uchun qulay sharoitlar yaratishdan iborat.

2020-yilda ushbu loyiha doirasida:

– Samarqandda “Samarkand Half Marathon” xalqaro xayriya yugurish musobaqasi oʻtkazildi. Tadbirdan tushgan mablagʻlar hisobiga teatrlarda tiflokommentariya uchun uskunalar sotib olindi va oʻrnatildi. Buning natijasida birinchi marta koʻzi ojiz tomoshabinlar uchun spektakl namoyishi tashkil etildi;

– Mamlakatimiz teatrlarida ilk bor tiflokommentariyali spektakllar namoyish etildi. Bunday spektakllar Oʻzbekiston Yoshlar teatri, Respublika qoʻgʻirchoq teatri va A. Navoiy nomidagi Davlat akademik katta opera va balet teatrida tashkil etildi. Ushbu spektakllarni koʻrish qobiliyati cheklangan tomoshabinlarga tiflokommentariya yordamida aktrisa Irina Bezrukova koʻmaklashdi;

– Yangi 2021 yil arafasida koʻzi ojiz bolalar uchun barcha ixtisoslashtirilgan maktab-internatlarga “Sovgʻalar karvoni”ni yuborish anʼanasi davom ettirildi. 2020-yilda **3 mingdan ortiq** maktab-internatlar tarbiyalanuvchilariga shirinliklar sovgʻa qilindi.

Milliy mass-mediani qoʻllab-quvvatlash va rivojlantirish jamoat fondi faoliyati toʻgʻrisidagi hisobot Fond Vasiylik kengashi aʼzolari tomonidan muhokama qilindi. Ular pandemiyaning murakkab davriga qaramay, tashkilot oʻtgan faoliyat davrida Oʻzbekistonda ommaviy axborot vositalari sohasini qoʻllab-quvvatlash va rivojlantirishga sezilarli hissa qoʻshganini taʼkidladilar.